Dudálás

Halmos Attila a Téka Táborban már kilencéves korától megfordult,

sokat gyakoroltak Porossal, a Téka prímásával. Később rájöttünk,

hogy azt az erőpróbát, amit a tábor lebonyolítása kíván, nem bírja

egy zenekar. Reggel gyerektáncház, utána a tánctanítás alatt élő

zene, ebéd előtti tanítás különböző hangszereken (hegedű, kontra,

bőgő, kobza, tambura, duda, tekerő, gardon, dob stb.), ebéd

után szintén hangszeroktatás, majd a délutáni táncpróba élő zenére.

Vacsora előtt ismét hangszeroktatás, utána gyerektáncház, majd

felnőtt táncház. Hajnali kettőkor pedig irány a kocsma, mert addigra

igencsak mulatós csapat gyűlt össze és követelték a zenét. Pirkadt,

aztán feljött a nap, és máris reggel kilenc lett, amikor is kezdődött

ismét a gyerektáncház...

– Maradjatok nyugodtan, majd megcsinálom egy szál dudára –

mondtam néha. És így tovább, és így tovább, nyolc napon keresztül.

Igaz, előtte már lenyomtunk egy egyhetes gyerektábort, közte egy

nap pihenővel, ami persze a korábban érkező táborlakókkal való

mulatozásba fulladt.

Egy szó, mint száz, két zenekar kellett, így esett a választás a

Tükrös együttesre. Halmos Attila szépen muzsikált, Árendás Peti, az

egyik legtehetségesebb tanítványom a kontrás, Liber Bandi a cimbalmos

és kontrás, Lelkes Andris pedig a bőgőt húzta. A két zenekar

jól együttműködött. Mi mint Téka elláttuk a csűrben adódó muzsikálásokat,

Attiláék a kocsmában csinálták a hangulatot. Néha cseréltünk,

így mindenki meg volt elégedve.

Egyik alkalommal Halmos Attila hajnali négy felé – emlékszem,

éppen pirkadni kezdett – vetette fel, hogy nincs-e kedvem dudálni,

mert ő szívesen énekelne egy kis dudanótát.

– Dehogynem, már hozom is – mondtam.

Attila rendelt, én játszottam. Megint rendelt, megint játszottam.

Olyan nótákat tudott, amiket nem is gondoltam volna. Csak nem

fogyott ki a repertoárja, gondoltam, miért álljak meg minden szám

után, majd amit énekel, lekísérem. Így is történt, már sportot űztünk

belőle, hogy tud-e még újabbat, és tudott.

Közben jöttek az emberek fogat mosni, fürödni, a duda és ének

pedig csak szólt. Ha valaki itallal kedveskedett, azt is csak dudálás

közben öntötték belém, nem volt szabad megállni.

Na, erre már gyűlt a tömeg, elindult a pénzezés is. Először a dudafejem

két szarvába akarták beszúrni az ezreseket, de sajnáltam a

bankókat, kértem, hogy csak dobják le a földre. Déli tizenkettőkor,

amikor abbahagytuk, mert nagyon éhesek voltunk, ötméteres körzetben,

bankó, bankó hátán feküdt. Kértünk egy gereblyés lányt, aki

egy kartondobozba összeszedte a pénzt, nem számoltuk meg, csak

beadtuk a büfébe, hogy szóljanak, amikor elfogy. Három napig nem

szóltak.

 \*

Van egy másik dudás történetem is. Nagyon nagy kánikula volt, mindenki

majd’ megdöglött a melegtől. Még a Trabantomban is kiakadt

a hőfokmutató, bőven hetven fok fölött volt bent.

Gondoltam, virtusból beülök a kocsiba, és zárt ablaknál egy órát

dudálok egyfolytában. Senki nem hitte. „Na, ha egy láda sört és

egy üveg unicumot letesztek a bal első kerékhez, megcsinálom.”

Beültem, dudáltam. Tudjuk, hogy minden agyban dől el. Én pedig

eldöntöttem, hogy egy jót gyakorlok, de szakadt rólam a víz, az igaz.

Egy óra múlva, amikor kiszálltam a kocsiból, legalább öt kilót fogytam,

az ülésemet ki kellett szedni szárítani, mert csurgott belőle az

izzadság, és a kinti igen magas hőfok nem tűnt húsz foknál többnek.